જે લોકોને જિંદગીમાં આ સવાલ ઊભો થયો નથી એમના જેવું ભાગ્યશાળી બીજું કોણ ? હું પણ એમનામાંનો જ એક હતો, હમણાં કાલ સુધી ! ત્યારે જો કોઈએ મારું ભવિષ્ય ભાખ્યું હોત, ‘એક દિવસ એવો આવશે જ્યારે તને જીવવા કરતાં મરવું વહાલું લાગશે.’ તો એની આ ‘જોક’ પર હું પેટ પકડીને હસ્યો હોત. કારણ કે મને તો નવાં નવાં ટેન્શન્સ માથે લેવાની ટેવ હતી. પૈસાની એવી મને કાંઈ પડી નહોતી. અને તેમાંય સૌથી મોટી વાત તો એ હતી કે મારા ફરતે હતું ‘કામત’નું રાખણહાર વલય.